Page:Ludus Coventriae (1841).djvu/193

 ffor whos passyon ther xal beffalle, Swyche a sorwe bothe sharpe and smerte; That a swerd perce it xalle, ȝevene thorwe his moderys herte.

Anna. ȝa, that xal be, as I wel fynde, ffor redempcion of alle mankende,            That blysse ffor to restore. Whiche hath be lost fro oute of mende, As be oure fadyr of oure owyn kende,            Adam and Eve beffore. Maria. Joseph my husbond withowtyn mys, ȝe wote that ffourty days nere is,            Sythe my sonys byrth fful ryght; Wherfore we must to the temple i-wys, Therfor to offre oure sone of blys,              Up to his fadyr in hyght. And I in Goddys syght,  Puryfyed ffor to be; In clene sowle with al my myght,   In presence of the Trinyté. Joseph. To be purefyed have ȝe no nede,  Ne thi son to be offryd, so God me spede;             ffor fyrst thou art ful clene, Undefowlyd in thought and dede; And anothyr, thi son withowtyn drede,             Is God and man to mene. Wherefore it nedyd not to bene,  But to kepe the lawe on Moyses wyse; Wherefore we xal take us betwene   Dowys and turtelys ffor sacrefyce. Et ibunt ad templum.